CELEX: C2006/060/36
Language: et
Date: 2006-03-11 00:00:00
Title: Kohtuasi C-444/05: Eelotsusetaotlus, mille esitas Diikitiko Protodikio Athinon  30. detsembri 2004.  aasta otsusega kohtuasjas Aikaterini Stamatelaki  versus  Organismos Asfaliseos Eleftheron Epangelmation

11.3.2006   
            
            
               ET
            
            
               Euroopa Liidu Teataja
            
            
               C 60/18
            
         Eelotsusetaotlus, mille esitas Diikitiko Protodikio Athinon 30. detsembri 2004. aasta otsusega kohtuasjas Aikaterini Stamatelaki versus Organismos Asfaliseos Eleftheron Epangelmation
   (Kohtuasi C-444/05)
   (2006/C 60/36)
   Kohtumenetluse keel: kreeka
   Euroopa Ühenduste Kohus on saanud Diikitiko Protodikio Athinon 30. detsembri 2004. aasta otsusega kohtuasjas Aikaterini Stamatelaki v. Organismos Asfaliseos Eleftheron Epangelmation esitatud eelotsusetaotluse, mis saabus kohtukantseleisse 14. detsembril 2005.
   Diikitiko Protodikio Athinon küsib Euroopa Kohtult eelotsust järgmistes küsimustes:
   
               A.
            
            
               Kas EÜ artiklis 49 ja järgnevates artiklites sätestatud teenuste osutamise vabadust ühenduses piiravad sellised siseriiklikud õigusnormid, mille kohaselt on välistatud siseriikliku sotsiaalkindlustusega kaetud isiku välismaises erahaiglas kantud ravikulude hüvitamine, v.a kuni 14. aastaste lastega seotud juhtumid, kuigi samal ajal on nendes normides ette nähtud võimalus, et nimetatud kulud hüvitatakse, kui ravikulud on kantud välismaises avalik-õiguslikus haiglas ning juhul, kui isik on eelnevalt taotlenud selleks luba ja kui kindlustatud isik ei saa õigeaegselt sobivat ravi tema kindlustusandjaga lepingu sõlminud haiglas?
            
         
               B.
            
            
               Juhul kui vastus esimesele küsimusele on jaatav, kas selline piirang võib olla õigustatud ülekaaluka avaliku huviga seoses, eelkõige seoses vajadusega vältida tõsist ohtu Kreeka sotsiaalkindlustussüsteemi finantstasakaalule või seoses kvaliteetse, tasakaalustatud ning kõigile ligipääsetava haigla- ja raviteenuse säilitamisega?
            
         
               C.
            
            
               Juhul kui vastus teisele küsimusele on jaatav, kas sellist piirangut võib käsitleda lubatavana selles mõttes, et see ei ole vastuolus proportsionaalsuse põhimõttega, s.t et see on seatud eesmärgi saavutamiseks objektiivselt vajalik ning et sama tulemust ei ole võimalik saavutada vähem piiravate õigusnormidega?